google/wiki40b huggingface dataset:
Στέλιος Μαραγκός

Καριέρα

Ο Μαραγκός υπέγραψε το πρώτο του επαγγελματικό συμβόλαιο το καλοκαίρι του 2010, με την ομάδα της Δόξας Δράμας, με την οποία αγωνίστηκε στο πρωτάθλημα της Β΄ Εθνικής, κατακτώντας την άνοδο στην πρώτη κατηγορία.
Επόμενος σταθμός της καριέρας του υπήρξε η ομάδα του Πλατανιά, με την οποία αγωνίστηκε σε 25 παιχνίδια της σεζόν 2011-2012, πριν επιστρέψει στην Καβάλα το 2012-13.
Το καλοκαίρι του 2013, υπέγραψε στην ομάδα της ΑΕΚ Λάρνακας, όπου αγωνίστηκε σε εννέα αγώνες, πριν μεταγραφεί στην Κέρκυρα τον Ιανουάριο του 2014.
Μετά από ενάμισι χρόνο στο νησί των Φαιάκων, ο Μαραγκός συμφώνησε με την ομάδα της Βέροιας, όπου έπαιξε σε 36 παιχνίδια της σεζόν 2015-16. Τον Ιανουάριο του 2017 επέστρεψε στον Πλατανιά, για να υπογράψει στον Άρη το καλοκαίρι του ίδιου έτους.
Βαγγέλης Οικονόμου

Καριέρα

Αγωνίζεται ως αριστερός και κεντρικός αμυντικός. Ξεκίνησε την ερασιτεχνική καριέρα του, όντας νεαρός, στην τοπική ομάδα της Κορίνθου.

Ιωνικός 2005-2009

Το 2005 ο Ιωνικός αποκτά τα δικαιώματά του, και υπογράφει μαζί του επαγγελματικό συμβόλαιο. Για να αποκτήσει εμπειρίες βασικού, δόθηκε δανεικός σε Θύελλα Πατρών το 2006 και Άγιο Δημήτριο το 2007. Τις σεζόν 2007-08 και 2008-09 κερδίζει θέση βασικού στο ρόστερ του Ιωνικού και το ταλέντο του γίνεται αντιληπτό και από άλλες ομάδες.

Καβάλα 2009-2011

Μετά τις καλές του εμφανίσεις στην Νίκαια, παίρνει μεταγραφή στην Καβάλα το 2009 και την πρώτη του χρονιά είναι αναπληρωματικός. Όμως την σεζόν 2010-11, καταφέρνει να κερδίσει την φανέλα του βασικού.

Ατρόμητος 2011-2013

Το 2011 μένει ελεύθερος αφού η Καβάλα υποβιβάζεται, λόγω του σκανδάλου των στημένων αγώνων. Επόμενος σταθμός της καριέρας του γίνεται ο Ατρόμητος. Με την ομάδα του Περιστερίου, έφτασε στον τελικό του Κυπέλλου Ελλάδος του 2012.

Βέροια 2013-2014

Τον Αύγουστο το 2013 υπογράφει μονοετές συμβόλαιο με την Βέροια.

Ρος Κάουντι ΦΚ 2014

Μετά την Βέροια έφυγε από την Ελλάδα για λογαριασμό της Ρος Κάουντι καθώς έκανε 15 συμμετοχές.

Πανιώνιος 2014-2017

Το 2014 ο Βαγγέλης Οικονόμου επέστρεψε στην Ελλάδα και έκλεισε συμφωνία με τον Πανιώνιο. Έφτασε τις 106 συμμετοχές καθώς έβαλε 5 γκολ. Τον Γενάρη του 2018 έμεινε ελεύθερος.

Παναθηναϊκός 2017-

Τον Γενάρη του 2018 έκλεισε συμφωνία με τον Παναθηναϊκό για 2,5 χρόνια.

Εθνική Ελλάδος

Ο Οικονόμου είναι διεθνής με την Εθνική Ελπίδων με την οποία αγωνίστηκε από το 2007 ως το 2009.
Βέλικα Σοτσάνιτσα

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Κωστάντζα Καρατσιόλο

Βιογραφία

Η Κωστάντζα Καρατσιόλο εκτός από το μοντέλινγκ έχει πάρει μέρος στην τηλεοπτική σατυρική εκπομπή του Canale 5 Striscia la notizia. Eπίσης εχει παίξει με μικρούς ρόλους σε κινηματογραφικές ταινίες.
Επιτάδας

Ο Επιτάδας ήταν αρχαίος πολεμιστής. Ήταν γιος του Μολοβρού. Ήταν αρχηγός των 420 Λακεδαιμονίων που είχαν εγκλωβιστεί στην νήσο Σφακτηρία κατά το 7ο έτος του Πελοποννησιακού πολέμου, το 425 π.Χ.. Εκτέλεσε την δύσκολη αποστολή του με μεγάλη σύνεση και ικανότητα και πέθανε ηρωικά στην μάχη αρνούμενος να παραδοθεί.
Δηνάριο Κουβέιτ

Ιστορία

Το νόμισμα εισήχθη το 1961 και αντικατέστησε τη Ρουπία του Περσικού Κόλπου. Στην αρχή ήταν ίσο με μία στερλίνα. Καθώς η ρουπία είχε σταθεροποιηθεί σε αξία στο 1 σελίνι και 6 βρετανικές πένες, αυτό είχε αποτέλεσμα η ισοτιμία μετά τη μετατροπή να διαμορφωθεί σε 13⅓ ρουπίες προς 1 δηνάριο.
Όταν το Ιράκ εισέβαλε στο Κουβέιτ το 1990, το δηνάριο του Κουβέιτ αντικαταστάθηκε από το ιρακινό δηνάριο. Μεγάλες ποσότητες χαρτονομισμάτων εκλάπησαν από τις δυνάμεις που εισέβαλαν στη χώρα. Μετά την απελευθέρωση, το 1991, το κουβεϊτιανό δηνάριο επανήλθε στην κυκλοφορία ως νόμισμα της χώρας και εισήχθησαν νέα τραπεζογραμμάτια.

Τραπεζογραμμάτια

Μέχρι σήμερα έχουν κυκλοφορήσει πέντε σειρές από χαρτονομίσματα δηναρίων του Κουβέιτ.  Η πρώτη σειρά τυπώθηκε με ειδικό νόμο το 1960 και ιδρύθηκε Νομισματική Επιτροπή. Η σειρά εκείνη κυκλοφόρησε από την 1η Απριλίου του 1961 ως την 1η Φεβρουαρίου του 1982 και αποτελούνταν από χαρτονομίσματα σε ονομαστικές αξίες του ¼, ½, 1 και των 5 και 10 δηναρίων.
Έπειτα από την ίδρυση της Κεντρικής Τράπεζας του Κουβέιτ, η οποία αντικατέστησε τη Νομισματική Επιτροπή, κυκλοφόρησαν νέα χαρτονομίσματα του ¼, ½ και των 10 δηναρίων, από τις 17 Νοεμβρίου του 1970. Ακολούθησε η κυκλοφορία των νέων χαρτονομισμάτων του 1 και των 5 δηναρίων της δεύτερης σειράς στις 20 Απριλίου του 1971.  Εκείνη η δεύτερη σειρά αποσύρθηκε επίσης την 1η Φεβρουαρίου του 1982.
Η τρίτη σειρά τυπώθηκε στις 20 Φεβρουαρίου του 1980 έπειτα από την άνοδο στην εξουσία του Εμίρη Τζαμπέρ αλ-Αχμάντ αλ-Τζαμπέρ αλ-Σαμπάχ, την περίοδο εκείνη σε αξίες του ¼, ½, 1 και επίσης των 5 και των 10 δηναρίων.  Στις 9 Φεβρουαρίου του 1986 κυκλοφόρησε ένα χαρτονόμισμα των 20 δηναρίων. Η σειρά εκείνη ακυρώθηκε μετά την κήρυξη του κράτους σε κατάσταση εκτάκτου ανάγκης, λόγω της ιρακινής εισβολής, το 1990. Η ακύρωση τέθηκε σε ισχύ στις 30 Σεπτεμβρίου του 1991.  Πολλά χαρτονομίσματα από εκείνη την σειρά εκλάπησαν από τους ιρακινούς στρατιώτες και εμφανίστηκαν στο εξωτερικό.
Μετά την απελευθέρωση κυκλοφόρησε η τέταρτη σειρά στις 24 Μαρτίου του 1991 . Τα χαρτονομίσματα εκείνης της σειράς χρησιμοποιούνταν νόμιμα για τις συναλλαγές ως τις 16 Φεβρουαρίου του 1995. Οι ονομαστικές αξίες ήταν των ¼, ½, 1, 5, 10 και των 20 δηναρίων.
Από τις 3 Απριλίου του 1994 χρησιμοποιείται η νέα σειρά τραπεζογραμματίων, σε αξίες ίδιες με εκείνα της τέταρτης σειράς.  Τα χαρτονομίσματα αυτά διαθέτουν χαρακτηριστικά υψηλής τεχνολογίας για ασφάλεια.

Σταθεροποιημένη συναλλαγματική ισοτιμία

Την περίοδο από τις 18 Μαρτίου του 1975 ως τις  4 Ιανουαρίου του 2003, το δηνάριο είχε σταθεροποιημένη ισοτιμία με ένα ζυγισμένο καλάθι από νομίσματα. Από τις 5 Ιανουαρίου του 2003 ως τις 20 Μαΐου του 2007 η ισοτιμία άλλαξε στα 0,28863 δηνάρια προς  1 Δολάριο ΗΠΑ με αποκλίσεις ±3.5%. Η κύρια ισοτιμία μεταφράζεται γύρω στα 3,33745 δολάρια προς 1 δηνάριο.
Το δηνάριο του Κουβέιτ απέκτησε νέα σταθερή ισοτιμία προς ένα καλάθι με νομίσματα από τις 16 Ιουνίου του 2007, the Kuwaiti dinar was re-pegged to a basket of currencies, και σήμερα αξίζει γύρω στα 3,45 δολάρια ΗΠΑ. Είναι το νόμισμα με την μεγαλύτερη αξία στον κόσμο.
Κρίμπις

To Κρίμπις (Cribish) είναι ένα χωριό της Γρενάδας. Ανήκει στην ενορία του Αγίου Δαβίδ.  Από αυτό πήρε το όνομά του ο Κόλπος Κρίμπις.
Αθανάσιος Γεωργιάδης

Βιογραφία

Ασχολήθηκε με αρχαιολογικές μελέτες και αποπεράτωσε μαζί με τον Σώχο την αναστήλωση του Λέοντα της Χαιρώνειας. Το 1908 όσον αφορά την πολεοδομική εξέλιξη της Αθήνας έκανε πρόταση να ανοιχτούν αρτηρίες εντός των Αθηνών προβλέποντας την ολοένα και αυξανόμενη χρήση του αυτοκινήτου τα επόμενα χρόνια, έτσι πρότεινε την προέκταση της Κοράη μέχρι τον λόφο του Φιλοπάππου.

Συγγράμματα

Εκτός των άλλων δημοσίευσε μια μελέτη περί των αρχαίων ελληνικών λιμανιών και περί της αρμονίας της αρχαίας ελληνικής αρχιτεκτονικής.
Περί σεισμών και κατασκευές αντισεισμικών οικοδομημάτων. Εν Αθήναις, 1904. Εκδόσεις Σπυρίδωνος Κουσουλίνου.
Οθόι

Ο Οθόι είναι μυθικός βασιλιάς της Αιγύπτου. Σύμφωνα με τον Μανέθωνα βασίλεψε πριν τον κατακλυσμό και ήταν ημίθεος ή πνεύμα θνητού. Ο Μανέθων δεν μας δίνει ακριβή πληροφορία πόσα έτη βασίλεψε αλλά μας αναφέρει ότι βασίλεψε 203 έτη μαζί με τους επόμενους 7, άγνωστους, βασιλείς.
Τζαννής Τζαννετάκης

Βιογραφία

Γεννήθηκε στο Γύθειο Λακωνίας την Τρίτη 13 Σεπτεμβρίου 1927 και ήταν γιος του Αρεοπαγίτη Πέτρου Τζαννετάκη. Αδελφός του ήταν ο δημοσιογράφος, οικονομολόγος και πολιτικός Παναγιώτης Τζαννετάκης. Καταγόταν από την παλαιά πολιτική οικογένεια Τζαννετάκη της Μάνης και ήταν μικρανηψιός του Χαρίλαου Τζαννετάκη, βουλετή Γυθείου και απόγονος, μεταξύ άλλων, του Πιέρρου Τζαννετάκη, βουλευτή και επάρχου Επιδαύρου Λιμηράς, και του Τζαννήμπεη Γρηγοράκη. 
Διακρίθηκε ως αξιωματικός του Πολεμικού Ναυτικού, υπηρετώντας στο Βασιλικό Ναυτικό την περίοδο 1949-1967 και φθάνοντας μέχρι τον βαθμό του πλωτάρχη το 1961. Φοίτησε στη Σχολή Ναυτικών Δοκίμων (1945-1949), στη Σχολή Ηλεκτρονικού Πολέμου των ΗΠΑ (1957) και στη Σχολή Πολέμου (1967), ενώ έλαβε πτυχίο Κυβερνήτη Υποβρυχίων το 1963. Από το 1959 έως το 1960 διετέλεσε κυβερνήτης της κανονιοφόρου "Λάσκος", ενώ την περίοδο 1963-1967 ήταν κυβερνήτης υποβρυχίων. Παραιτήθηκε στις 22 Απριλίου 1967 λόγω της αντίθεσής του με τη Δικτατορία.
Τον Ιούλιο του 1969 συνελήφθη και εξορίστηκε από το δικτατορικό καθεστώς στα Κύθηρα, όπου και παρέμεινε εκτοπισμένος κατά το διάστημα 1969-1971.
Από το 1971 μέχρι το 1974 εργάστηκε στον ιδιωτικό τομέα, ως Διευθυντής «Corporate Planning» σε όμιλο ναυτιλιακών εταιρειών, ενώ κατά την περίοδο 1974-1977 ήταν Γενικός Γραμματέας του ΕΟΤ.
Την 30ετία 1977-2007 ασχολήθηκε ενεργά με την πολιτική, από την οποία απεχώρησε πριν τις εθνικές εκλογές του 2007, αφού πρώτα είχε θητεύσει ως Υπουργός σε σειρά κυβερνήσεων, φτάνοντας στο αξίωμα του Πρωθυπουργού.
Τιμήθηκε με τον Χρυσό Σταυρό Φοίνικος, τον Μεγαλόσταυρο Τιμής, τον Μεγαλόσταυρο του Λουξεμβούργου και τον Χρυσό Σταυρό Γεωργίου Α΄.
Απεβίωσε την Μεγάλη Πέμπτη, 1 Απριλίου 2010, στην Αθήνα. Ήταν κάτοικος Κηφισιάς και ομιλούσε Αγγλικά, Γαλλικά και Γερμανικά.
Εθνόσημο της Υεμένης

Το Εθνόσημο της Υεμένης απεικονίζει έναν χρυσό αετό, με μία περγαμηνή ανάμεσα στα νύχια του. Στην περγαμηνή είναι γραμμένο στα αραβικά το όνομα της χώρας: الجمهورية اليمنية ή Al-Jumhuriyyah Al-Yamaniyah. Στο στήθος του ο αετός φέρει θυρεό, ο οποίος εικονίζει ένα φυτό καφέ και ένα τείχος με τέσσερις μπλε και τρεις κυματιστές γραμμές από κάτω, που αναπαριστά το αρχαίο Φράγμα της Μαρίμπ. Εκατέρωθεν του αετού, υπάρχουν δύο κοντάρια με τη σημαία της Υεμένης. To εθνόσημο καθιερώθηκε την ίδια ημέρα με τη σημαία της αραβικής χώρας το 1990, μετά την επανένωση της Βόρειας με τη Νότια Υεμένη.

Παλαιότερα εθνόσημα

Ως το 1990, η Υεμένη ήταν διαιρεμένη σε Βόρεια (Βασίλειο της Υεμένης και κατόπιν Αραβική Δημοκρατία της Υεμένης) και Νότια (βρετανικό Προτεκτοράτο της Νοτίου Αραβίας και κατόπιν Λαοκρατική Δημοκρατία της Υεμένης).

Βόρεια Υεμένη

Η Αραβική Δημοκρατία της Υεμένης είχε ένα εθνόσημο παρόμοιο με το σημερινό και ο θυρεός της ήταν παρόμοιος με την ασπίδα του πρώην Βασιλείου της Υεμένης.

Νότια Υεμένη

Η Νότια Υεμένη είχε τον παναραβικό Αετό του Σαλαδίνου στο δικό της εθνόσημο, το οποίο έμοιαζε με τα εθνόσημα της Αιγύπτου, του Ιράκ και της Συρίας.
Παλιά Αβάνα

Ιστορία

Η Havana Vieja ιδρύθηκε από τους Ισπανούς το 1519 στο φυσικό λιμάνι του κόλπου της Αβάνας. Έγινε αγκυροβόλι για τις ισπανικές γαλέρες που ήταν φορτωμένες θησαυρούς, κατά τη διέλευσή τους από τον Νέο Κόσμο στον Παλαιό Κόσμο. Τον 17ο αιώνα ήταν ένα από τα κύρια κέντρα ναυπηγικής. Η πόλη είναι χτισμένη σε μπαρόκ και νεοκλασικό ρυθμό. Πολλά κτίρια έχουν γίνει ερείπια κατά το δεύτερο μισό του 20ου αιώνα, αλλά ένας μέρος τους αποκαθίσταται. Τα στενά δρομάκια της Παλιάς Αβάνας έχουν πολλά κτίρια, αντιπροσωπεύοντας ίσως το ένα τρίτο των περίπου 3.000 κτιρίων που βρίσκονται στην Παλιά Αβάνα. Είναι η αρχαία πόλη που σχηματίζεται από το λιμάνι, το επίσημο κέντρο και την πλατεία Plaza de Armas. Το 1555 η Παλιά Αβάνα καταστράφηκε και κάηκε από το Γάλλο κουρσάρος Jacques de Sores. Ο πειρατής κατέκτησε την Αβάνα εύκολα, λεηλατώντας και κατακαίοντας την πόλη. Μετά τον περιορισμό των λιγοστών υπερασπιστών της, ο De Sores την εγκατέλειψε μην έχοντας βρει τον τεράστιο πλούτο που ήλπιζε. Η πόλη αφέθηκε κατεστραμμένη και πυρπολημένη. Ύστερα από αυτό το περιστατικό, οι Ισπανοί έφεραν στρατιώτες και άρχισαν να χτίζουν κάστρα και τείχη για την προστασία της. Το Castillo de la Real Fuerza ήταν το πρώτο φρούριο που χτίστηκε. Η κατασκευή του ξεκίνησε το 1558 με επιβλέπων μηχανικό των Bartolomé Sanchez.
Η Παλιά Αβάνα μοιάζει με το Κάντιθ και την Τενερίφη. Ο Alejo Carpentier την αποκάλεσε «de las Columnas» (από τις στήλες), αλλά θα μπορούσε επίσης να χαρακτηριστεί για τις πύλες, τη φθορά και την διάσωση, την οικειότητα, τη σκιά, τη δροσιά, τις αυλές ... Σε αυτήν υπάρχουν όλα τα μεγάλα αρχαία μνημεία, τα φρούρια, τα μοναστήρια και οι εκκλησίες, τα παλάτια, τα σοκάκια, η στοά, η ανθρώπινη πυκνότητα. Το κουβανικό κράτος έχει καταβάλει τεράστιες προσπάθειες να διατηρήσει και να αποκαταστήσει την Παλιά Αβάνα μέσα από τις ενέργειες του Γραφείου Ιστορίας της πόλης, υπό τη διεύθυνση του Eusebio Leal.

Φυσικές απειλές

Το 2008, ο κυκλώνας Ike κατέστρεψε πολλά οικοδομήματα στην Παλιά Αβάνα, ανατρέποντας χρόνια εργασιών συντήρησης που είχαν ως στόχο τα χαρακτηριστικά παλαιά κτίρια της περιοχής. Όχι μόνο κατέστρεψε τα ιστορικά κτίρια, αλλά ανάγκασε και πολλούς από τους κατοίκους της Παλιάς Αβάνας να φύγουν για να προστατευτούν. Η απειλή που επιφέρουν οι τυφώνες προσθέτει ένα επιπλέον άγχος στη ήδη άσχημη κατάσταση που βρίσκονται πολλά ιστορικά κτίρια. Η παλαιότητα, η φθορά και η παραμέληση σε συνδυασμό με τα φυσικά στοιχεία συνθέτουν ένα σύνολο απειλών για τη μακροπρόθεσμη διατήρηση αυτής της ιστορικής παλιάς πόλης.

Μνημείο Παγκόσμιας Κληρονομιάς της UNESCO

Το 1982, η Παλιά Αβάνα εγγράφηκε στον κατάλογο των Μνημείων Παγκόσμιας Κληρονομιάς της UNESCO.
Στρογκανίνα

Η Στρογκανίνα (ρωσικά: строганина, που σημαίνει "ροκανίδι") είναι πιάτο των γηγενών της βόρειας Αρκτικής Σιβηρίας. Παρασκευάζεται από ωμό κατεψυγμένο ψάρι, κομμένο σε λεπτές κατά μήκος φέτες. Η παραδοσιακή στρογκανίνα γίνεται με σολομούς που αναπαράγονται στα ύδατα της Αρκτικής Σιβηρίας: νέλμα, μουκσούν, τσιρ και ομούλ, σπάνια και με οξύρρυγχους. Αυτό το πιάτο είναι δημοφιλές στους γηγενείς της Σιβηρίας, στη Γιακουτική κουζίνα, στους Εσκιμώους, στους Κόμι και στους Γιαμάλ. Συνοδεύεται με πολλή βότκα στο νεροπότηρο.

Υλικά και παρασκευή

Βασικό υλικό είναι το κατεψυγμένο ψάρι που αλιεύεται στις παγωμένες υδάτινες επιφάνειες κατά τα τέλη του φθινοπώρου. Το κατεψυγμένο ψάρι κόβεται λεπτές λουρίδες από την ουρά προς το κεφάλι με μαχαίρι κοφτερό σαν το ξυράφι. Σερβίρεται παγωμένο σε μη μεταλικά πιάτα, με αλάτι, σκόνη και μαύρο πιπέρι. Τρώγεται με το χέρι χωρίς μαχαιροπήρουνα.
Squadra mobile

Δεξιότητες

Κατ' εντολή των δικαστικών αρχών, πραγματοποιεί έρευνες για τον εντοπισμό των υπευθύνων για εγκλήματα και τη συλλογή των σχετικών πηγών αποδεικτικών στοιχείων. Ως εκ τούτου, αποτελεί ένα είδος δικαστικής αστυνομίας, τα μέλη της οποίας λειτουργούν σχεδόν αποκλειστικά με πολιτικά ρούχα (δίχως στολές).
Οι δραστηριότητες της ομάδας αφορούν αποκλειστικά την παρακολούθηση, οπότε οι ενέργειές της αφορούν την επ' αυτοφώρω σύλληψη κατά τη διάπραξη αδικήματος, ενώ για το έργο της πρόληψης είναι συνήθως επιφορτισμένα άλλα γραφεία της αστυνομίας, όπως για παράδειγμα η Γενική υπηρεσία Πρόληψης και Δημόσιας Ασφάλειας (Prevenzione Generale e Soccorso Pubblico).

Οργάνωση

Κάθε ένα από τα 103 αστυνομικά τμήματα που υπάρχουν στις επαρχιακές πρωτεύουσες της χώρας διαθέτουν μια κινητή ομάδα, η οποία ανάλογα με το μέγεθός της, μπορεί να δεχτεί προσωρινή ενίσχυση από αντίστοιχη ομάδα μεγαλύτερης πόλης (Ρώμη, Νάπολη, Μιλάνο, Παλέρμο, Μπάρι, Μπολόνια, Κατάνια, Φλωρεντία, Γένοβα, Ρέτζιο Καλάμπρια και Τορίνο).
Ο διορισμός των ηγετών των ομάδων (συνήθως με το βαθμό του διευθυντή, direttivo), αν και επισήμως πραγματοποιείται από τον αντίστοιχο Κοσμήτορα (Questore), τελεί υπό την έγκριση της Υπηρεσίας της κεντρικής Επιχειρησιακής Λειτουργίας της Κεντρικής υπηρεσίας Καταπολέμησης του Εγκλήματος της Α.Π. (Servizio centrale Operativo della Direzione Centrale Anticrimine del Dipartimento della P.S.), η οποία συντονίζει και επιβλέπει τις έρευνες.
Κάθε κινητή ομάδα είναι δομημένη γύρω από έναν αριθμό τμημάτων (που κυμαίνονται από ένα ελάχιστο τεσσάρων έως οκτώ το πολύ), το καθένα εξειδικευμένο σε μια συγκεκριμένη κατηγορία αδικημάτων.
Μετά την αναδιοργάνωση που πραγματοποιήθηκε το 2008, σήμερα υπάρχουν πέντε οργανωτικές ζώνες: A, A-1, B, B-1 e C. Αυτές ομαδοποιούνται σε τέσσερεις Τομείς (Fasce), οι οποίοι υποδιαιρούνται σε Ενότητες (Sezioni).

Τμήμα καταστολής της εγκληματικότητας

Ιστορικά, στις αρχές της δεκαετίας του εβδομήντα του εικοστού αιώνα, ιδρύθηκαν τα «Γεράκια» (Falchi) στην Κατάνια το 1974 από τον Κοσμήτορα Εμανουέλε Ντε Φραντσέσκο, στην 5η Ενότητα (5ª Sezione) της κινητής ομάδας επιφορτισμένη μόνο για την καταστολή της εγκληματικότητας στους δρόμους.
Η 6η Ενότητα (6ª Sezione) προέρχεται από τη διαλυμένη Ενότητα «Γεράκια», μέχρι τον Σεπτέμβριο του 2008 ενταγμένη στη Γενική υπηρεσία Πρόληψης και Δημόσιας Ασφάλειας (Prevenzione Generale e Soccorso Pubblico). Το προσωπικό της λειτουργεί αποκλειστικά με πολιτικά ρούχα ανά ζεύγη, πάνω σε μοτοσικλέτες που δεν χαρακτηρίζονται από τα κλασικά χρώματα της υπηρεσίας.
Επί του παρόντος, οι πόλεις όπου η εν λόγω υπηρεσία προσφέρει άριστα αποτελέσματα, τόσο από την άποψη της καταστολής όσο και της πρόληψης είναι το Παλέρμο, η Νάπολη, η Ρώμη και το Μιλάνο, ειδικά στην πρωτεύουσα της Καμπανίας, η χρήση των τροχοφόρων είναι το πραγματικό μυστικό όπλο κατά όσων διαπράτουν εγκληματικές πράξεις, δεδομένης της πληθώρας από στενά δρομάκια που χαρακτηρίζουν την πόλη της Νάπολης.
Κρατιδιακές εκλογές της Έσσης (2008)

Κρατιδιακές εκλογές διεξήχθησαν στην Έσση στις 27 Ιανουαρίου του 2008 και το κυβερνών CDU (Χριστιανοδημοκρατική Ένωση) σχεδόν ισοφάρισε με τους Σοσιαλδημοκράτες SPD , με αρχηγό την Αντρέα Υψηλάντη. Ρυθμιστικό ρόλο αναμενόταν να διαδραματίσουν τα τρίτα κόμματα αναφορικά με το σχηματισμό κυβέρνησης συνασπισμού.
Οι εκλογές ήταν οι πρώτες στις οποίες έλαβε μέρος το Κόμμα των Πειρατών (Piratenpartei).
Εκλογές για το Ανώτατο Σοβιέτ στην Κιργιζία (1990)

Οι Εκλογές για το Ανώτατο Σοβιέτ πραγματοποιήθηκαν στην ΣΣΔ της Κιργιζίας στις 25 Φεβρουαρίου 1990, ενώ ο δεύτερος γύρος διεξήχθη στις 7 Απριλίου. Εκείνη την στιγμή, το Κομμουνιστικό Κόμμα της Κιργιζίας ήταν το μόνο κόμμα στη χώρα, ενώ οι περισσότεροι υποψήφιοι προέρχονταν από συλλογικότητες ή κρατικούς οργανισμούς. Ωστόσο, το Κομμουνιστικό Κόμμα κέρδισε περίπου το 90% των εδρών, αν και μερικοί βουλευτές (ανεξάρτητοι και μέλη του ΚΚ της Κιργιζίας) ήταν ανεπίσημα συνδεδεμένοι με το Δημοκρατικό Κίνημα της Κιργιζίας.
Η προσέλευση των ψηφοφόρων ανήλθε στο 92,0%.
Ζερβίνος

Αρχιτεκτονική

Το χωριό ήταν ανέγγιχτο από τις γεωργικές μεταρρυθμίσεις επειδή είναι απομονωμένο από δάση και το αμμώδες έδαφος είναι ακατάλληλο για καλλιέργεια. Ως εκ τούτου, το χωριό έχει διατηρήσει την αρχική του διάταξη από τον 18ο αιώνα. Τα αγροκτήματα είναι ευθυγραμμισμένα με τον κεντρικό δρόμο, σε μια στενή λωρίδα ανάμεσα στον ποταμό και τις πλαγιές της κοιλάδας του ποταμού. Διάφορες δομές στις αγροικίες είναι διατεταγμένες ανάλογα με το έδαφος και το μέγεθος του οικοπέδου. Όλα τα κτίρια είναι ξύλινα, και είναι κατασκευασμένα κυρίως από κορμούς πεύκων από τις οικογένειες που βασίζονται σε παλιές αρχιτεκτονικές παραδόσεις. Τα παλαιότερα σπίτια είναι απλά με συμμετρική σύνθεση και απλό εξωτερικό χώρο. Διακρίνονται σε τρεις περιοχές: δύο καθιστικά στο τέλος και ένα προθάλαμο και ένα κελάρι στη μέση . Καθώς τα οικογενειακά μεγέθη μειώνονταν, τα νεώτερα σπίτια αντικαταστάθηκαν με ένα σαλόνι με κουζίνα.
Στο κέντρο του χωριού υπάρχει μια ομάδα από 3 σταυρούς που κατασκευάστηκαν σε διαφορετικά χρόνια. Άλλοι δύο σταυροί είναι χτισμένοι στην όχθη του ποταμού Ούλα και σε σταυροδρόμι κοντά στο νεκροταφείο. Το Ζερβίνος ήταν ένα από τα πρώτα αντικείμενα εθνογραφικών αποστολών και η μονογραφία, που δημοσιεύτηκε το 1964 και αφορούσε αποκλειστικά το χωριό και την κληρονομιά του, ξεκίνησε μια τάση τοπικής εθνογραφικής έρευνας.

Πολιτισμός

Οι ταινίες Κανείς Δεν Θέλει να Πεθάνει (1966) σχετικά με την αντίσταση μετά το Β΄ Παγκόσμιο Πόλεμο και η Φάκτας (Γεγονός, 1981) σχετικά με την σφαγή του Πιρτσιουπιάι γυρίστηκαν στο Ζερβίνος. Ο λαϊκός καλλιτέχνης Άλγκις Σβιρνέλις, ο οποίος ξαναέχτισε τους σταυρούς του χωριού Ζερβύνος, ζει εκεί, καθώς και ο βραβευμένος με το Λιθουανικό Εθνικό Βραβείο το 2005, ο συγγραφέας Γιουόζας Απούτις. Το 2001, οι χωρικοί φιλοξένησαν ετήσιο Φεστιβάλ Μανιταριών, καλώντας ανθρώπους, συμπεριλαμβανομένου του Προέδρου της Σέιμας Αρτούρας Παουλάουσκας και τον Πρεσβευτή των ΗΠΑ Τζον Φ. Τέφτ, να κυνηγήσουν για μανιτάρια στα γύρω δάση. Το χωριό είναι επίσης γνωστό για τη μελισσοκομία.
Μουτσούνα Νάξου

Το επίνειο τ' Απεράθου.

Η Μουτσούνα είναι συνδεδεμένη με την ιστορία του σμυριγλιού στον 20ο αιώνα. Το λιμάνι της ήταν το κέντρο φόρτωσης του σμυριγλιού, σε εποχές, ιδιαίτερα μέχρι το Β΄ Παγκόσμιο Πόλεμο, οπότε το σμυρίγλι ήταν ένα βασικό εξαγώγιμο προϊόν της Ελλάδας.
Στη διαδρομή από τ' Απεράθου προς τη Μουτσούνα,-12 χιλιόμετρα- έχουμε την ευκαιρία να παρακολουθήσουμε την πορεία του «Εναέριου», του εναέριου σιδηρόδρομου, που μετέφερε το σμυρίγλι από τις στοές της εξόρυξης του, μέσα στα βουνά, μέχρι τη σκάλα φόρτωσης στο λιμάνι της Μουτσούνας. Ο εναέριος σιδηρόδρομος των σμυριδωρυχείων της Νάξου συγκαταλέγεται ανάμεσα στα κορυφαία βιομηχανικά μνημεία της Ελλάδας.
Σήμερα, η Μουτσούνα είναι κυρίως ένας τουριστικός προορισμός, ο οποίος μπορεί ν΄ αποτελέσει και το κέντρο για περαιτέρω εξερεύνηση των Ανατολικών και Νότιο-ανατολικών ακτών της Νάξου, με τις πανέμορφες και σχετικά παρθένες ακόμα ακρογιαλιές και το μαγευτικό τοπίο, που συνδυάζει τα βουνά, τη θάλασσα και απέναντι, τις αναδυόμενες Μικρές Κυκλάδες. Το χειμώνα στη Μουτσούνα οι μόνιμοι κάτοικοι είναι περίπου είκοσι οικογένειες -μερικοί είναι συνταξιούχοι αλλά και Δημόσιοι υπάλληλοι-που ασχολούνται με τη γεωργία, την αλιεία και την κτηνοτροφία. Στην παραλία Αϊ-Γιάννης λειτουργεί το πολύ γραφικό καφέ-ουζερί "Η Σκάλα" του Κουνετονικόλα αλλά και δύο καλές ταβέρνες με νόστιμους, οικονομικούς μεζέδες, ιδανικα για ρομαντικές και ειδυλλιακές εξορμήσεις. Ειδική μνεία πρέπει να γίνει για την ημέρα των Φώτων κατά την οποία αγιάζονται τα ύδατα από τον παπα-Μιχάλη Οικονόμου. Ακολουθεί κέρασμα από το Σύλλογο "τα Φανάρια" με ρακή, κρασί, μυζήθρες, ελιές ζαμπόνι και σπιτικά γλυκά.Το 2017 ιδρύθηκε και λειτουργεί με αξιόλογη δραστηριότητα ο σύλλογος Μουτσούνας "Τα Καπόνια".
Στη Μουστούνα υπάρχουν αρκετά τουριστικά καταλύματα στα οποία ο επισκέπτης μπορεί να απολαύσει τις διακοπές του καθώς και καταστήματα για φαγητό (Ασφαλώς και θα βρούμε φρέσκο ψάρι), καφέ δίπλα στο κύμα, ενώ η συγκοινωνία με το ΚΤΕΛ είναι αρκετά ικανοποιητική και η σύνδεση με την υπόλοιπη Νάξο συχνή.
Απο τη Μουτσούνα και λίγο μετά τα Λιγαρίδια υπάρχει χωματόδρομος μέτριος ο οποίος μας οδηγεί μέσω Δανακού απο κοντινότερο δρόμο προς το κέντριο του νησιού και απο εκεί στην Πόλη της Νάξου.
Από Μουτσούνα και με σύγχρονο ασφαλτοστρωμένο δρόμο 20 χιλιομέτρων οδηγούμαστε σε δεκάδες φυσικά λιμανάκια με πεντακάθαρα νερά που καλύπτουν όλα τα γούστα απο ερημιές μέχρι πολυσύχναστες αμμουδερές παραλίες. Μια συμβουλή: Να έχετε φουλ βενζίνη και τη φωτογραφική σας μηχανή έτοιμη!
Οι κυριότερες περιοχές είναι: Λιγαρίδια-Κανάκης η ψιλλή άμμο -Κλειδός-Βόλακας και καταλήγουμε στο γραφικό και απάνεμο όρμο του Πανέρμου από τα πλέον απάνεμα φυσικά λιμανάκια της Νάξου και ίσως των Κυκλάδων.
Πάντως και ανάμεσα στις περιοχές αυτές θα συναντήγσουμε και άλλα μικρά και πολλές φορές απόκρυφα λιμανάκια αν είμαστε ιδιαίτερα παρατηρητικοί και υπομονευτικοί περιηγητές.
Παντού τους καλοκαιρινούς μήνες θα συναντήσουμε κατά μήκος της διαδρομής δωμάτια προς ενοικίαση τα οποία προσφέρουν και φαγητό με θέα τα διαμάντια των μικρών Κυκλάδων και την Ανατολή του ήλιου με ήχους απο ζώα στα αγροκτήματα και την αυγή το ξύπνημα απο τους πετεινούς.